b'\n_START_ARTICLE_\nRazglednica\n_START_PARAGRAPH_\nRazglednica \xe2\x80\x93e (\xc5\xbe) je karton\xc4\x8dek s sliko na eni strani za kraj\xc5\xa1a sporo\xc4\x8dila po po\xc5\xa1ti. Razglednice opremimo s po\xc5\xa1tno znamko. Zbirateljstvo razglednic se imenuje deltiologija ali kartofilija. V po\xc5\xa1tnem prometu poleg razglednice poznamo tudi druge kartice, kot so vo\xc5\xa1\xc4\x8dilnice, ki jih po\xc5\xa1ljemo ob rojstnih dnevih in praznikih ter dopisnice, nakup katere \xc5\xbee vklju\xc4\x8duje po\xc5\xa1tnino, zato ne potrebuje znamke.\n_START_SECTION_\nDimenzije\n_START_PARAGRAPH_\nV Sloveniji so standardne le\xc5\xbee\xc4\x8de razglednice dimenzije 15\xc2\xa0cm x 10\xc2\xa0cm, pokon\xc4\x8dne razglednice 10\xc2\xa0cm x 15\xc2\xa0cm oziroma je za razglednico standardni A6 format.\n_START_SECTION_\nZgodovina razglednice\n_START_PARAGRAPH_\nSporo\xc4\x8dila na karticah so po\xc5\xa1iljali od ustanovitve po\xc5\xa1te. Najstarej\xc5\xa1a znana slikovna razglednica je bila poslana leta 1840 v Londonu, nanjo pa je bila nalepljena znamka imenovana "penny black stamp" (\xc4\x8drne znamke za peni, op.p.), katere so iz\xc5\xa1le istega leta, kot prve znamke na svetu. Razglednica je bila ro\xc4\x8dno poslikana, slika pa je prikazovala delo po\xc5\xa1tnih uslu\xc5\xbebencev. Naslovljena pa je bila na pisatelja Teodora Hooka._NEWLINE_Prve razglednice ustvarjene za mno\xc5\xbei\xc4\x8dno prodajo je patentiral John P. Charlton iz Filadelfije. Kasneje je svojo pravico prodal H.L Lipman-u, ki je izdajal razglednice brez slik. Razglednice brez slik in \xc5\xbee z vklju\xc4\x8deno po\xc5\xa1tnino je v Veliki Britaniji izdala dr\xc5\xbeavna po\xc5\xa1ta, v Sloveniji pa so se pojavile leta 1873 pod imenom dopisnica._NEWLINE_Leta 1870 so se v Franciji pojavile prve razglednice z fotografijami, ki so prikazovale oro\xc5\xbeje uporabljeno v francosko \xe2\x80\x93 ruski vojni. Razglednice s fotografijami so leto kasneje za\xc4\x8deli uporabljati tudi na Dunaju._NEWLINE__NEWLINE_Velika Britanija je leta 1872 za\xc4\x8dela uporabljati razglednice, kot sredstvo ogla\xc5\xa1evanja. Sledila ji je Nem\xc4\x8dija. Na razglednicah so se za\xc4\x8dele pojavljati fotografije nem\xc5\xa1kih avtomobilov in raznih priljubljenih turisti\xc4\x8dnih to\xc4\x8dk. V Nem\xc4\x8diji je bilo leta 1873 poslanih ve\xc4\x8d razglednic, ki so imele v zgornji tretjini sliko, spodnji del pa je bil namenjen besedilu. Iz Nem\xc4\x8dije so znane predvsem razglednice J.H. Locherja, Zrennerja iz M\xc3\xbcnchna ter H. Langeja in L. Parisiusa iz G\xc3\xb6ttingena.\n_START_SECTION_\nRazglednice na Slovenskem\n_START_PARAGRAPH_\nProti koncu 19. stoletja so se na slovenskih tleh pojavile po\xc5\xa1tne razglednice. Razvoj razglednic je bil neposredno povezan z razvojem fotografije, tiskarskih tehnik in po\xc5\xa1tnih storitev. Prva slovenska razglednica naj bi nastala v 80. letih 19. stoletja. Prvotno so jih poimenovali \xe2\x80\x9clistnice\xe2\x80\x9d. Ime se ni dolgo obdr\xc5\xbealo in je bilo kmalu zamenjano z \xe2\x80\x9cdopisnica. Danes se razglednica lo\xc4\x8duje od dopisnice po slikovni podobi na sprednji strani._NEWLINE_Leta 1891 so bile poslane barvne razglednice iz prve ve\xc4\x8dje serije. Natisnili so jih na Dunaju. Z nara\xc5\xa1\xc4\x8danjem \xc5\xa1tevila raznolikih razglednic, so se pojavili prvi zbiratelji. V Sloveniji je deltiologija dosegla vrh konec 19. stoletja, ponovno je postala priljubljena v osemdesetih in devedesetih letih 20. stoletja. Danes obstaja ve\xc4\x8d dru\xc5\xa1tev in javnih ustanov, ki hranijo ob\xc5\xa1irne zbirke razglednic. Eno takih zbirk hrani Muzej novej\xc5\xa1e zgodovine Slovenije, ki obsega 1500 razglednic iz obdobja 1. svetovne vojne. Stare razglednice so pomembne za raziskovanje preteklosti in \xc5\xbeivljenja na\xc5\xa1ih prednikov, zato so dragocen del slovenske naravne in kulturne dedi\xc5\xa1\xc4\x8dine._NEWLINE_V poznem 19. in zgodnjem 20. stoletju so imele razglednice pomembno funkcijo v promociji narodnostno-politi\xc4\x8dnih in kulturnih prizadevanj koro\xc5\xa1kih Slovencev, saj najdemo na slikovnih straneh upodobitve kulturnih dru\xc5\xa1tev ali gledali\xc5\xa1kih skupin, doma\xc4\x8dih krajev s slovenskimi napisi, redkeje so napisi dvojezi\xc4\x8dni. Druge razglednice na ju\xc5\xbenem Koro\xc5\xa1kem tega \xc4\x8dasa imajo tudi izrazito politi\xc4\x8dno sporo\xc4\x8dilnost. Zgodovinske razglednice iz Egipta so tudi klju\xc4\x8dni vir raziskovanja ziljskih Aleksandrink._NEWLINE__NEWLINE_Prve razglednice na slovenskem so imele podobe tujih mest, kmalu pa so se za\xc4\x8dele pojavljati razglednice, ki so prikazovale slovenske kraje, napise pregovorov in re\xc4\x8denic. V 20. stoletju je razvoj fotografije in mno\xc5\xbei\xc4\x8dne proizvodnje pripomogel k vedno hitrej\xc5\xa1i proizvodnji raznih razglednic, ki so se za\xc4\x8dele prodajati kot turisti\xc4\x8dni spominki. Razglednice so imele razli\xc4\x8dne slike mest, umetnin, pokrajin. Proti koncu 20. stoletja je bilo dnevno poslanih ve\xc4\x8d kot 4 milijone razglednic.\n_START_SECTION_\nPrvotni nasprotniki razglednic\n_START_PARAGRAPH_\nTrend razglednic se je hitro raz\xc5\xa1iril, kar je povzro\xc4\x8dilo dolo\xc4\x8dene te\xc5\xbeave. Problemati\xc4\x8dne so bile predvsem razglednice, ki so na fotografijah prikazovale slike ali kipe golih oz. pomanjkljivo oble\xc4\x8denih \xc5\xbeensk. Ljudje so po\xc5\xa1iljali razglednice v druge dr\xc5\xbeave in kontinente, kjer je bila razglednica lahko zavr\xc5\xbeena zaradi neprimernega slikovne strani. Nekatere dr\xc5\xbeave so celo prepovedale prodajo razglednic z dolo\xc4\x8denimi simboli ali slikami.'